b"\n_START_ARTICLE_\nRamon Gener Sala\n_START_SECTION_\nBiografia\n_START_PARAGRAPH_\nFill de pare i mare de Cardona, poblaci\xc3\xb3 a on ell va n\xc3\xa9ixer. Des de petit escoltava \xc3\xb2pera i m\xc3\xbasica cl\xc3\xa0ssica a casa seva gr\xc3\xa0cies a la seva mare. Va comen\xc3\xa7ar a estudiar m\xc3\xbasica als 6 anys en el Conservatori del Liceu de Barcelona on va estudiar piano fins als 11 anys formant-se amb Anna Maria Albors. Despr\xc3\xa9s d'un par\xc3\xa8ntesi en la seva adolesc\xc3\xa8ncia, als 18 anys es va plantejar la possibilitat de cantar \xc3\xb2pera i va comen\xc3\xa7ar a estudiar cant sota la supervisi\xc3\xb3 de Vict\xc3\xb2ria dels \xc3\x80ngels. Va completar els seus estudis de veu a Vars\xc3\xb2via amb el bar\xc3\xadton Jarzy Artysz i a Barcelona amb el tenor Eduard Gim\xc3\xa9nez. _NEWLINE_Va debutar com a cantant al Palau de la M\xc3\xbasica Catalana en el paper de protagonista a l'\xc3\xb2pera Noye's Fludd de Benjamin Britten. A partir de llavors va treballar com a bar\xc3\xadton a oratoris com el R\xc3\xa8quiem de Faur\xc3\xa8, l'Stabat Mater de Franz Schubert o el Magnificat de Bach i a \xc3\xb2peres com Le nozze di Figaro (Almaviva), L'elisir d'amore (Belcore), Il barbiere di Siviglia (Figaro), Carmen (Dancaire), Die Fledermaus (Eisenstein), Cos\xc3\xac fan tutte (Guglielmo) o La flauta m\xc3\xa0gica (Sprecher). A\xc2\xa0la temporada 1999-2000 va debutar al Gran Teatre del Liceu amb Sly ovvero La leggenda del dorment risvegliato de Ermanno Wolf-Ferrari. A la temporada 2000-2001 va tornar-hi per cantar a l'\xc3\xb2pera Billy Budd de Benjamin Brittten._NEWLINE_M\xc3\xa9s tard va deixar el cant per\xc3\xb2 va continuar vinculat al m\xc3\xb3n de la m\xc3\xbasica donant cursos i confer\xc3\xa8ncies sobre hist\xc3\xb2ria de la m\xc3\xbasica i \xc3\xb2pera. El ress\xc3\xb2 d'aquestes confer\xc3\xa8ncies el van portar fins al m\xc3\xb3n de la televisi\xc3\xb3._NEWLINE_L'any 2011 va estrenar al canal 33 de\xc2\xa0Televisi\xc3\xb3 de Catalunya el programa divulgatiu \xc3\x92pera en texans\xc2\xa0on s'explicava i analitzava l'\xc3\xb2pera de manera informal. El programa, que va estar en antena durant tres temporades, va ser guardonat a la XVII edici\xc3\xb3 dels Premis Zapping 2011 atorgats per Telespectadors Associats de Catalunya (TAC) a la categoria de millor programa divulgatiu/cultural/documental._NEWLINE_L'any 2014 va publicar en catal\xc3\xa0 el llibre Si Beethoven pogu\xc3\xa9s escoltar-me. Un llibre sentit ple de sentit de l'humor, passi\xc3\xb3 i molta m\xc3\xbasica, on Ramon Gener, un m\xc3\xbasic apassionat de la vida, comparteix hist\xc3\xb2ries, an\xc3\xa8cdotes curioses i pinzellades biogr\xc3\xa0fiques dels millors compositors dels segles XVIII i XIX barrejades amb les seves experi\xc3\xa8ncies personals. Un any m\xc3\xa9s tard el llibre va ser publicat en castell\xc3\xa0. _NEWLINE_L'any 2015 va dirigir i conduir el programa This Is Opera: una producci\xc3\xb3 internacional (Brutal Media TV, RTVE i Unitel Classica) de 30 cap\xc3\xadtols gravada en castell\xc3\xa0 i en angl\xc3\xa8s on Ramon Gener exerceix de mestre de cerim\xc3\xb2nies, expert, pianista i animador. A Espanya es va emetre a\xc2\xa0La 2 de RTVE. El programa tamb\xc3\xa9 s'ha em\xc3\xa8s a Alemanya, \xc3\x80ustria i Su\xc3\xafssa (Servus TV), It\xc3\xa0lia (RAI5), Portugal (RTP2), Let\xc3\xb2nia (LTV i Lattelecom), Austr\xc3\xa0lia (Foxtel Arts) M\xc3\xa8xic (Canal 22 i Film & Arts), Col\xc3\xb2mbia, Xile i Argentina (Film & Arts), Corea del Sud (NATV), Mong\xc3\xb2lia (MNB) i Singapur (Channel 5). El programa va ser guardonat a la XXI edici\xc3\xb3 dels Premis Zapping com a millor programa divulgatiu/cultural/documental i Ramon Gener va obtenir el premi al millor presentador. _NEWLINE_L'any 2016 va publicar en catal\xc3\xa0 i castell\xc3\xa0 el seu segon llibre, L'amor et far\xc3\xa0 immortal."